O‘rta maxsus, kasb-hunar ta’limi muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarini tasdiqlash to‘g‘risida

O‘zbekiston Respublikasi Prezidentining 2010-yil 24-dekabrdagi PQ-1449-son “O‘zbekiston Respublikasining 2011-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga muvofiq O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi, Mehnat vazirligi hamda Moliya vazirligi qaror qiladi:
 1. O‘rta maxsus, kasb-hunar ta’limi muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlari ilovaga muvofiq tasdiqlansin.
 2. Belgilansinki:
 Namunaviy shtatlar O‘zbekiston Respublikasi Davlat budjeti mablag‘lari hisobidan moliyalashtirilmaydigan o‘rta maxsus, kasb-hunar ta’limi muassasalariga, harbiy-akademik litseylarga, olimpiya zaxiralari kollejlariga, ixtisoslashtirilgan kasb-hunar kollejlariga, shu jumladan imkoniyatlari cheklangan shaxslar uchun ixtisoslashtirilgan kasb-hunar kollejlariga nisbatan tatbiq etilmaydi;
 Namunaviy shtat me’yorlari o‘rta maxsus, kasb-hunar ta’limi muassasalarining budjet mablag‘lari va o‘qitishning to‘lov kontrakt shaklidan tushadigan mablag‘lar hisobidan joriy qilinadi;
 Namunaviy shtat me’yorlari joriy qilinishi munosabati bilan boshqaruv, texnik, xizmat ko‘rsatuvchi va o‘quv yordamchi xodimlar sonining qisqarishi qonun hujjatlarida belgilangan tartibda amalga oshiriladi;
 ayrim ta’lim muassasalarining shtatlar jadvallarini tuzishda, ular faoliyatining o‘ziga xos xususiyatlaridan kelib chiqib, O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi, Mehnat vazirligi va Moliya vazirligi bilan kelishilgan holda Namunaviy shtatlarida ko‘zda tutilmagan lavozimlar va xodimlar soni belgilanishi mumkin.
 3. O‘rta maxsus, kasb-hunar ta’limi muassasalarining direktorlari shtat jadvallarini tasdiqlangan Namunaviy shtat me’yorlariga qat’iy amal qilgan holda moslashtirishini ta’minlasin.
 4. Mazkur qaror rasmiy e’lon qilingan kundan e’tiboran kuchga kiradi.
 O‘rta maxsus, kasb-hunar ta’limi muassasalari qoshidagi Axborot-resurs markazlarining xodimlari uchun lavozimlarni kiritish me’yorlari mazkur Namunaviy shtatlarining 1-ilovasiga muvofiq belgilanadi.
 O‘rta maxsus, kasb-hunar ta’limi muassasalari boshqaruv, texnik, xizmat ko‘rsatuvchi va o‘quv-yordamchi xodimlari uchun alohida lavozimlarni kiritish me’yorlari mazkur Namunaviy shtatlarning 2-ilovasiga muvofiq belgilanadi.
 Mazkur Namunaviy shtatlar O‘zbekiston Respublikasi Adliya vazirligi, Oliy va o‘rta maxsus ta’lim vazirligi, Qishloq va suv xo‘jaligi vazirligi, Sog‘liqni saqlash vazirligi, Madaniyat vazirligi, O‘zbekiston Badiiy Akademiyasi, Davlat soliq qo‘mitasi bilan kelishilgan.
 O‘rta maxsus, kasb-hunar ta’limi muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarida nazarda tutilmagan o‘rta maxsus, kasb-hunar ta’limi muassasalarining (bundan buyon matnda ta’lim muassasalari deb yuritiladi) boshqaruv, texnik, xizmat ko‘rsatuvchi va o‘quv-yordamchi xodimlarining alohida lavozimlari mazkur Me’yorlarga muvofiq kiritiladi.
 1. Ta’lim muassasasida o‘quv yo‘nalishi bo‘yicha o‘quvchilar soni 150 nafar va undan ortiq bo‘lsa, har bir yo‘nalishga 1,0 birlik bo‘lim mudiri lavozimi kiritiladi.
 2. Ta’lim muassasasining o‘quv rejasida o‘quv-laboratoriya amaliy mashg‘ulotlar o‘tkazilishi ko‘zda tutilgan hamda amaliy mashg‘ulotlar o‘tkazilish uchun jihozlangan o‘quv-laboratoriya xonasi mavjud bo‘lsa, 1,0 birlik laborant lavozimi kiritiladi. 
 3. Ta’lim muassasasining lingafon, kompyuter va o‘quv texnika jihozlari o‘rnatilgan xonalariga xizmat ko‘rsatish uchun — 1,0 birlik lingafon, kompyuter va o‘quv texnika jihozlariga xizmat ko‘rsatuvchi texnik lavozimi kiritiladi.
 4. Ta’lim muassasasining garderob xonasidagi mavjud 250 ta va undan ortiq jihozlangan kiyim saqlash joylari uchun — 1,0 birlik garderobchi (kiyim saqlovchi) lavozimi mavsumiy 5 oyga kiritiladi.
 5. Ta’lim muassasasining 2500 kv. m va undan ortiq qoplama to‘shalgan (asfalt, beton, bruschatka) maydonini supurish uchun — 1,0 birlik hovli supuruvchi lavozimi kiritiladi. Qoplama to‘shalgan maydon 2500 kv. m dan kam bo‘lsa, 0,5 birlikdan kam bo‘lmagan hovli supuruvchi lavozimi kiritiladi. 
 6. Ta’lim muassasasining mevali bog‘, gulzor va ko‘kalamzorlashtirilgan 0,5 ga dan 2,0 ga gacha maydoni uchun — 1,0 birlik, keyingi har 2,0 ga maydon uchun — 1,0 birlik bog‘bon lavozimi kiritiladi. Ta’lim muassasasining ijaraga bergan maydoni bundan mustasno.
 7. Ta’lim muassasasini kecha-kunduz qo‘riqlash uchun dam olish va bayram kunlari hamda ta’til davrida har bir o‘rin almashish ish vaqti hisobga olingan holda 4,0 birlik qorovul lavozimi kiritiladi. Bunda ta’lim muassasasi hududidan tashqarida joylashgan binolar uchun alohida 4,0 birlik qorovul lavozimi kiritiladi.
 8. Bino, inshoatlar va jihozlarni joriy ta’mirlovchi va xizmat ko‘rsatuvchi:
 elektromontyor lavozimi 700 tagacha yoritish nuqtalari (viklyuchatel, razetka va karoba) (ta’lim muassasasi balansida bo‘lgan ko‘cha yoritish nuqtalari ham hisoblanadi) uchun — 0,5 birlik, yoritish nuqtalari 700 dan ortiq bo‘lsa, 1,0 birlik; 
 chilangar (santexnik) lavozimi — suv quvurlari, kanalizatsiya va issiqlik quvvati bilan jihozlangan har 2800 kv.m maydon uchun — 1,0 birlik (biroq, ta’lim muassasasida 2,0 birlikdan ortiq bo‘lmagan holda); 
 duradgor lavozimi — ta’lim muassasasi binosining foydalaniladigan 3500 kv.m va undan ortiq maydoni uchun — 1,0 birlik (ta’lim muassasasida 1,0 birlikdan ortiq bo‘lmagan holda) kiritiladi. 
 Muassasa balansidagi binolarning ekspluatatsiya ishlari ixtisoslashtirilgan tashkilot tomonidan shartnoma asosida amalga oshirilganda, inshoatlar va jihozlarni joriy ta’mirlovchi va xizmat ko‘rsatuvchi ishchilar lavozimlari kiritilmaydi. 
 9. Binolarning ichki qismi, shu jumladan xizmat xonalari, yo‘laklar, zinapoyalar, faollar zali va sport zal hamda o‘quv-auditoriya (yotoqxonaning o‘quvchilar yotadigan xonalari bundan mustasno) maydonini tozalovchi farrosh lavozimi har 700 kv.m tozalash maydoni uchun — 1,0 birlik hisobidan kelib chiqqan holda kiritiladi.
 10. Uy-joy kommunal xo‘jalik tizimiga o‘tkazilmagan ta’lim muassasalarida isitish mavsumida (5 oy) o‘t yoquvchi lavozimi:
 lokal isitish tizimida ko‘mir, torf, mazut va hokazolar bilan isitiladigan har bir qozonxonaga har bir o‘rin almashish ish vaqti uchun — 2,0 birlikdan, tabiiy gaz yoqilg‘isi bilan ishlaydigan har bir qozonxonalarda (qozonxona hajmidan qat’iy nazar) har bir o‘rin almashish ish vaqti uchun — 1,0 birlikdan;
 alohida kichik qozonlari bilan isitiladigan har bir alohida manzilda joylashgan binolar majmuasiga har bir o‘rin almashish ish vaqti uchun qozonlar soni 6 tagacha bo‘lsa — 1,0 birlikdan, 6 va undan ortiq bo‘lsa, 2,0 birlikdan; 
 isitish pechlari orqali isitiladigan muassasalarda har 10 dona pech uchun — 1,0 birlikdan va keyingi har 5 — 9 dona pech uchun qo‘shimcha 0,5 birlikdan (lekin muassasa uchun 0,5 birlikdan kam bo‘lmagan holda) kiritiladi. 
 11. Ta’lim muassasasida 1,0 birlik muassasa binosiga kompleks xizmat ko‘rsatuvchi va binolarni joriy ta’mirlash ishchisi lavozimi doimiy kiritiladi.
 12. Tarbiyachi lavozimi dam olish va bayram kunlarida har bir o‘rin almashish ish vaqti hisobga olingan holda, ta’lim muassasasi yotoqxonasida yashovchi o‘quvchilar 75 nafargacha bo‘lganda, 1,0 birlik va keyingi har 100 nafar o‘quvchi uchun qo‘shimcha 1,0 birlik hisobidan kiritiladi.
 13. Xo‘jalik bekasi lavozimi ta’lim muassasasi yotoqxonasida yashovchi o‘quvchilar soni 150 nafar va undan ortiq bo‘lganda, 1,0 birlik kiritiladi.
 14. Liftchi lavozimi bir binoda joylashgan va foydalanilayotgan har bir lift yoki liftlar guruhiga har bir o‘rin almashish ish vaqtida uchun — 1,0 birlik (biroq, 2,5 o‘rin almashish ish vaqtidan ortiq bo‘lmagan holda) kiritiladi. 
 15. Ta’lim muassasasining har bir alohida joylashgan yotoqxonasida yashovchi o‘quvchilar soni 50 nafar va undan ortiq bo‘lsa, ularning har bir o‘rin almashish ish vaqti uchun — 1,0 birlik (biroq 3,0 o‘rin almashish ish vaqtidan ortiq bo‘lmagan holda) yotoqxona navbatchisi lavozimi kiritiladi.
 16. Vazirlar Mahkamasining 2011-yil 26-maydagi 153-son qarori bilan tasdiqlangan Davlat budjeti hisobidan moliyalashtiriladigan vazirlik va idoralar apparatlari, ularga bo‘ysunuvchi tashkilotlari, mahalliy davlat hokimiyati organlari yengil xizmat avtomashinalari cheklangan miqdorlariga muvofiq O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi tomonidan ta’lim muassasalari uchun tasdiqlangan o‘quv mashqiga mo‘ljallanmagan transport vositalarining cheklangan sonidan (limitidan) kelib chiqib, soz holatdagi har bir avtotransport vositasi uchun — 1,0 birlik haydovchi lavozimi kiritiladi.
 17. Ta’lim muassasasi balansiga kirim qilingan “Barkamol avlod” musobaqasida g‘olib bo‘lganlik uchun berilgan transport vositalari uchun ta’lim muassasaning xarajatlar smetasida yoqilg‘i moylash materiallari uchun mablag‘lar rejalashtirilib, 1,0 birlik haydovchi lavozimi kiritiladi. Ta’lim muassasasi rahbari uchun xizmat avtomashinasi bo‘lib foydalanilayotgan transport vositalari bundan mustasno. 
 18. Ta’lim muassasasi o‘quvchilarining turli xil tadbirlarda xavfsiz qatnashishini ta’minlash uchun mo‘ljallangan maxsus avtotransport (avtobus, mikroavtobus) vositasi mavjud bo‘lsa, 1,0 birlik avtobus haydovchisi lavozimi kiritiladi.
 19. Ta’lim muassasasi yotoqxonasida 300 nafar va undan ortiq o‘quvchilar istiqomat qilayotgan bo‘lsa, 0,5 birlik pasportist lavozimi kiritiladi.
 20. Chet tili chuqurlashtirilib o‘qitiladigan akademik litseylarda 0,5 birlik chet tillari bo‘yicha direktor o‘rinbosari lavozimi kiritilishi mumkin. 
 21. Yangi tashkil etilayotgan o‘rta maxsus, kasb-hunar ta’limi muassasalarida direktor, direktorning xo‘jalik ishlari bo‘yicha o‘rinbosari (xo‘jalik mudiri), bosh buxgalter, katta ishlab chiqarish ta’lim ustasi lavozimlari 1,0 birlikdan, jami 4,0 birlik qurilish bitkazilgunga qadar (biroq, 6 oydan oshmagan holda) kiritiladi. 
 22. Yopiq va ochiq suv havzasi hamda basseynlari mavjud bo‘lgan ta’lim muassasalarida 1,0 birlikdan dezinfektor hamda suzish bo‘yicha yo‘riqchi lavozimlari ta’lim muassasasining budjetdan tashqari mablag‘lari hisobidan kiritilishi mumkin.
 23. Akademik litseylarda o‘quv mashg‘ulotlaridan tashqari turli yo‘nalishdagi to‘garak mashg‘ulotlari tashkil etiladigan bo‘lsa, har bir to‘garakda 26 nafar va undan ortiq o‘quvchilar uchun — 1,0 birlik to‘garak rahbari lavozimi (biroq, 3,0 birlikdan ortiq bo‘lmagan holda) hududiy o‘rta maxsus, kasb-hunar ta’limi boshqarmasi bilan kelishilgan holda kiritiladi.
 24. Kasb-hunar kollejining amaliyot o‘taydigan har bir guruhi uchun — 1,0 birlik ishlab chiqarish ta’limi ustasi lavozimi kiritiladi.
 25. Kasb-hunar kollejida amaliyot o‘taydigan o‘quvchilar soni 200 nafardan oshganda, 1,0 birlik katta usta lavozimi kiritiladi.
 26. Kasb-hunar kollejida o‘quv amaliyotida foydalanishga yaroqli jihozlangan ustaxonasi mavjud bo‘lsa, 1,0 birlik ustaxona mudiri lavozimi kiritiladi.
 27. Vazirlar Mahkamasining 2006-yil 2-avgustdagi 156-son qarori bilan tasdiqlangan O‘zbekiston Respublikasida avtomototransport vositalari va shahar elektr transporti vositalari haydovchilarini tayyorlash va qayta tayyorlash bilan shug‘ullanuvchi ta’lim muassasalarini hisobga olish, imtihonlarga ruxsat berish va ularni o‘tkazish, haydovchilik guvohnomasini berish tartibi to‘g‘risidagi nizomda belgilangan tartibda hisobga olingan ta’lim muassasalarining o‘quv mashqi uchun mo‘ljallangan har bir soz holatdagi avtotransport vositasi, shu jumladan ushbu maqsadda ijaraga olingan transport vositalari uchun — 1,0 birlikdan avtotransport vositalarini boshqarish bo‘yicha ishlab chiqarish ta’limi ustasi (avtotransport vositasini boshqarishni o‘rgatuvchi) lavozimi kiritiladi.
 28. Kasb-hunar kollejining balansidagi mavjud o‘quv mashqi uchun mo‘ljallangan soz holatdagi traktor (buldozer, kombayn) texnikasi uchun — 1,0 birlik texnikani boshqarish bo‘yicha ishlab chiqarish ta’limi ustasi (o‘rgatuvchi) lavozimi kiritiladi. Bunda ushbu lavozim traktor, buldozer va kombayn texnikalari uchun alohida kiritilmaydi.
 29. Kasb-hunar kollejida o‘quvchilarning amaliy va o‘quv mashg‘ulotlari uchun mo‘ljallangan ta’lim jarayonida foydalaniladigan soz holatdagi transport vositalari va texnikalari (avtotransport vositalari, traktorlar, buldozer, kombaynlar) 10 ta va undan ortiq bo‘lsa, 1,0 birlik mexanik lavozimi kiritiladi. Qishloq xo‘jaligi sohasi bo‘yicha mutaxassislar tayyorlaydigan kasb-hunar kollejlarida mexanik lavozimi bir vaqtning o‘zida garaj mudiri bo‘lib hisoblanadi. 
 30. Qurilish, texnika (sanoat) va qishloq xo‘jaligi yo‘nalishlari bo‘yicha mutaxassislar tayyorlanadigan kasb-hunar kollejlarida asbob-uskunalar ombori mavjud bo‘lganda, 1,0 birlik jihozlar bo‘yicha omborchi lavozimi qo‘shimcha kiritiladi.
 31. Kasb-hunar kollejida o‘quvchilarning amaliy va o‘quv mashg‘ulotlari uchun mo‘ljallangan ta’lim jarayonida foydalaniladigan soz holatdagi jihozlar (stanoklar, mashinalar, tikuv mashinalari, tibbiyot texnikalari) mavjud bo‘lganda 30 ta jihozga 1,0 birlik ta’mirlovchi-chilangar lavozimi kiritiladi. 
 32. Madaniyat, musiqa va san’at ta’lim muassasalari balansida mavjud musiqa cholg‘ularini ta’mirlovchi usta lavozimi: 
 har 16 ta klavishli cholg‘ular uchun — 1,0 birlik;
 har 30 ta torli cholg‘ular uchun — 1,0 birlik; 
 har 30 ta damli cholg‘ular uchun — 1,0 birlik;
 har 16 ta elektron musiqa cholg‘ular uchun — 1,0 birlik;
 har 30 ta xalq cholg‘ulari uchun — 1,0 birlik;
 har 50 ta urma zarbli cholg‘ular uchun — 1,0 birlik kiritiladi.
 33. Ta’lim muassasasi balansida mavjud 16 ta soz holatdagi klavishli musiqa cholg‘ulari (royal, fortepiano, pianino va boshqalar) uchun — 1,0 birlik hisobidan musiqa cholg‘ularini sozlovchi lavozimi kiritiladi.
 34. Ta’lim muassasalarida ijrochilik yo‘nalishlari mavjud bo‘lib, alohida liboslar uchun xona ajratilgan bo‘lsa, 1,0 birlik liboschi (kiyim saqlovchi, kastyumer) lavozimi kiritiladi.
 35. Madaniyat, san’at va musiqa yo‘nalishidagi ta’lim muassasalarida musiqa cholg‘ulari, ovoz yozish va yoritish uskunalari bilan jihozlangan xonalar mavjud bo‘lsa, 1,0 birlik laborant lavozimi kiritiladi.
 36. Madaniyat, san’at va musiqa yo‘nalishidagi ta’lim muassasalarida ovoz yozish studiyalari, estrada yo‘nalishlari mavjud bo‘lganda, 1,0 birlik ovoz operatori lavozimi kiritiladi.
 37. Madaniyat, san’at va musiqa yo‘nalishidagi ta’lim muassasalarida o‘qituvchilar amaliy-ijodiy ishlarini (konsert dasturi, tadbir, spektakl va boshqalar) tartibga solish va nazorat qilish uchun — 1,0 birlik badiiy rahbar lavozimi kiritiladi.
 38. Ta’lim muassasasida to‘lov kontrakt asosida qabul qilingan o‘quvchilar soni 90 nafar va undan ortiq bo‘lsa, 0,5 birlikdan bo‘lim boshlig‘i va buxgalter lavozimlari budjetdan tashqari to‘lov kontrakt mablag‘lari hisobidan kiritilishi mumkin. 
 39. Ushbu Me’yorlar asosida tuziladigan shtatlar jadvalini ro‘yxatdan o‘tkazish uchun taqdim qilishda, unga ta’lim muassasalarining asosiy ishlab chiqarish ko‘rsatkichlari to‘g‘risidagi ma’lumotlar (o‘quvchilar kontingenti, binolar soni, maydonlar hajmi, filiallar (agar mavjud bo‘lsa) to‘g‘risidagi ma’lumotlar) muassasa rahbari va bosh buxgalter tomonidan imzolangan holda ilova qilinadi.
 40. Shtat jadvalini tuzishda ta’lim muassasasining yilning 1-yanvar holatidagi ro‘yxatda mavjud bo‘lgan o‘quvchilar soni hisobga olinadi va u o‘quvchilar soni o‘zgarishi bilan yilning 1-sentabr holatiga qayta ko‘rib chiqilishi mumkin.